b'\n_START_ARTICLE_\n\xc4\x8cudovita potovanja Zajca Rona\n_START_SECTION_\nVsebina\n_START_PARAGRAPH_\nPet junakov, zajec Rono, medvedka Majolika, volk Rudi, vila Ni\xc5\xa1ka in zmaj Azbaj, se znajde neprostovoljno v hudi zagati, ko jih iz vsakodnevnega \xc5\xbeivljenja iztrga kruta in zlobna sila. Njihove najbli\xc5\xbeje ugrabi zlobna \xc4\x8darovnica Pehtrunija in jih zapre v svoje globoke rudnike zlata in diamantov ter jih izkori\xc5\xa1\xc4\x8da kot rudarje. Prijatelji se tako odlo\xc4\x8dijo, da se uprejo njenemu pohlepu. Pot jih vodi na vse \xc5\xa1tiri strani neba._NEWLINE_Med svojo odisejado sre\xc4\x8dujejo ljudstva in plemena \xc4\x8cude\xc5\xbene de\xc5\xbeele, spoznajo neverjetno naravno raznovrstnost in obi\xc5\xa1\xc4\x8dejo \xc4\x8dudne pokrajine. Na poti najdejo ali dobijo v dar posebne \xc4\x8darobne predmete, ki jim omogo\xc4\x8dijo uspe\xc5\xa1no borbo proti magiji zlobne \xc4\x8darovnice. Ves \xc4\x8das jim ob strani stoji magi\xc4\x8dna sila Belega mo\xc5\xbea. Skupaj premagajo zlo, ki \xc5\xbeeli zavladati \xc4\x8carobni de\xc5\xbeeli. Osnovna nit zgodbe je, da lahko uspemo le, \xc4\x8de zdru\xc5\xbeimo mo\xc4\x8di in skupaj poi\xc5\xa1\xc4\x8demo re\xc5\xa1itve za probleme._NEWLINE_V prvi knjigi Na jug (82 strani) se podajo preko \xc5\xbeare\xc4\x8de Velike pustinje. Skupina nekaj prijateljev skozi zgodbo preraste v mo\xc4\x8dno enoto, ki jo sestavljajo razli\xc4\x8dne \xc5\xbeivali. Vsaka s svojimi dobrimi in slabimi lastnostmi in zna\xc4\x8daji pripomore k uspe\xc5\xa1nemu zaklju\xc4\x8dku pustolov\xc5\xa1\xc4\x8dine, ko osvobodijo jetnike. A to je \xc5\xa1ele za\xc4\x8detek zgodbe, saj se jim \xc4\x8darovnica izmuzne._NEWLINE_Sledijo ji v drugi knjigi Na sever (strani 66) do Severne de\xc5\xbeele in Ledenega gradu starke Zime. Na poti s pomo\xc4\x8djo Severnih \xc5\xa0kratov premagajo na saneh visoke zasne\xc5\xbeene planine in komaj ube\xc5\xbeijo sne\xc5\xbenemu plazu. Glavni del zgodbe se odvije v Ledenem gradu, kjer z urokom premagajo mogo\xc4\x8dno vojsko severnih medvedov. V \xc5\xbearu borbe se \xc4\x8darovnica tiho umakne, ko spozna, da jih ne more premagati._NEWLINE_V tretji zgodbi Na zahod (127 strani) jih ob vra\xc4\x8danju domov s severa dohiti novica, da sedaj Pehtrunija razgraja na morju na Zahodnih otokih. Napotijo se skozi Za\xc4\x8darani gozd in skozi podzemlje do \xc4\x8dudovite doline Sredigora. Ta je tako lepa, da si za\xc5\xbeelijo, da je ne bi nikoli zapustili. A v pomo\xc4\x8d jim je droben \xc5\xa1kratek Mingo, ki jih pripelje do \xc5\xa1krata Atahulempa, izumitelja balona. Z njim poletijo preko Visokih gora in \xc4\x8dez Vilinsko ravnico. Sredi ravnice re\xc5\xa1ijo zaradi \xc4\x8darovni\xc4\x8dinega uroka usnulo ljudstvo metuljastih vil, ki jim pripada tudi vila Ni\xc5\xa1ka. Prispejo do morja, kjer sre\xc4\x8dajo Tritone. Ta morska bitja jih na svojih ladjah prepeljejo do Otoka strahov, kjer domuje Pehtrunija. Z zvija\xc4\x8do jim uspe priti na otok in znova prepre\xc4\x8diti zlobne namene \xc4\x8darovnici. A ta je zvita in obvlada vedno nove temne \xc4\x8dare. \xc5\xa0e v tretje se jim izvije iz rok._NEWLINE_Zgodba se zaklju\xc4\x8di nekaj let kasneje, kot je opisano v \xc4\x8detrti knjigi Na vzhod (115 strani). Zdaj je zajec Rono \xc5\xbee poglavar Zaj\xc4\x8dje vasi in pravkar se je poro\xc4\x8dil. A \xc4\x8darovnica jim ne da miru. Nad vas po\xc5\xa1lje jato \xc4\x8drnih ptic velikank, ki jih zajci pod modrim Ronovim vodstvom premagajo. \xc5\xa0e enkrat se zajec Rono odlo\xc4\x8di, da zbere prijatelje in dokon\xc4\x8da za\xc4\x8deto pustolov\xc5\xa1\xc4\x8dino. A vse jim ne gre po na\xc4\x8drtih. Medvedka Majolika, nosilka \xc4\x8darobne palice Belega mo\xc5\xbea izgine skupaj s \xc4\x8daropalico, ki jo nujno potrebujejo, \xc4\x8de se \xc5\xbeelijo upreti temni magiji Pehtrunije. Odpravijo se po njenih sledeh na vzhod, kjer jih na poti zaustavljajo nenavadni vremenski pojavi, poplave, orkanski veter, zemeljski plazovi,\xe2\x80\xa6 Ko mislijo, da je vse izgubljeno, sre\xc4\x8dajo Belega mo\xc5\xbea in pri njem tudi pogre\xc5\xa1ano prijateljico Majoliko. Skujejo odli\xc4\x8den na\xc4\x8drt napada na Vra\xc5\xbejo goro, kjer se zlobnica skriva. Tokrat jo ujamejo, razbijejo vse njene uroke, temno vilo dokon\xc4\x8dno doleti pravi\xc4\x8dna kazen._NEWLINE_Vse \xc5\xa1tiri knjige imajo skupaj 390 strani.'